Anne Baastrup (SF), 2013-02-05:
Det er jo en seriøs debat, der kører rundtomkring i landet, og vi har jo ved flere lejligheder også haft debatten i Socialudvalget.
Ros til Dansk Folkeparti og ros til den meget seriøse tilgang, som partiet har til problemstillingen.
Det er sådan, at lov er lov og lov skal holdes.
Vi har jo gennem tiden oplevet, at kommuner i alt for vidt omfang har anket det sociale nævns afgørelser.
Det måtte vi jo konstatere var uholdbart, fordi det i den grad trækker sagen ud for den enkelte borger.
Derfor er jeg meget glad for, at vi nu får gjort op med kommunernes ret til at klage, når en borger har fået en afgørelse, som giver medhold i det sociale nævn.
Det vil i den grad spare tid.
Det, vi også ved, er, at Ankestyrelsen, når den nu bliver den ene klageinstans, får den der meget brede viden om, hvad det så er, der foregår rundt omkring i kommunerne.
Og så er det jo vigtigt, at vi med det forslag til vedtagelse, som regeringspartierne, Enhedslisten og Liberal Alliance har fremsat, lægger op til, at der skal være en undersøgelse, som vi så kan drøfte her blandt Folketingets partier på et senere tidspunkt, når undersøgelsen er færdig, og som hele tiden holder blikket stift rettet mod, hvad det så er, kommunerne gør.
Samtidig får Ankestyrelsen jo også meget bred viden om, hvor problemerne er for kommunerne.
Hvis vi så kombinerer det med de penge, vi har afsat til at forbedre og kvalitetsudvikle kommunernes afgørelser, så tror jeg at vi om nogle år vil konstatere, at kommunerne simpelt hen retter sig op.
Når nu Rebild, Tønder og alle de andre kommuner, som ikke har anerkendt og vidst, at der var børn, der blev mishandlet – altså alle de forfærdelige sager, som vi jo alle kender – så synes jeg blot, at fru Karina Adsbøl skal være opmærksom på, at på det tidspunkt, hvor det forfærdelige skete over for de børn, var der ikke nogen, der vidste, at det skete.
Det vil sige, at man jo ikke kan pålægge en kommunalpolitiker en bøde, før man må konstatere, at der er begået en ulovlighed, og at den pågældende kommunalpolitiker, efter at han har fået at vide, at han skal gribe ind overfor ulovligheden, så siger: Det vil jeg ikke.
Altså, det er jo den situation, man har været i med de her rædselsfulde sager.
Og så ved fru Karina Adsbøl naturligvis også, at vi jo systematisk har gennemgået hele afsnittet om særlige foranstaltninger for børn og unge i serviceloven for at se, om der er noget, vi kan finpudse og rette op på, således at vi ikke oplever de her rædselsfulde sager.
Senest har vi jo lavet overgrebspakken, som vi satser på skal træde i kraft her i november måned 2013.
Det, som jeg er sikker på at fru Karina Adsbøl og Dansk Folkeparti er optaget af, og som vi også i SF er meget optaget af, er, at de afgørelser, der træffes i forhold til borgere, som har funktionsevnenedsættelse, træffes på baggrund af et individuelt, konkret skøn og naturligvis i overensstemmelse med loven.
Derfor er det jo vældig vigtigt, at vi får kvalitetsudviklet sagsbehandlerne, der sidder med de enkelte konkrete sager, således at de ved, at den afgørelse, de træffer, er så rigtig, som de overhovedet kan forestille sig at den kan blive.
Så er der nogle gange, hvor Ankestyrelsen siger, at afgørelsen ikke er rigtig nok, og omgør sagen.
Men vi må komme frem til en situation, hvor de sager, som kommunerne afgør, bliver afgjort korrekt.
Det er jo den smarteste måde at bruge vores alle sammens penge på, nemlig at vi ikke skal satse på et klagesystem, der i virkeligheden skal være der, hvor vi bruger ressourcerne; vi skal i stedet for satse på, at kommunerne ved, præcis hvordan de håndterer de her sager og afgør dem rigtigt, således at borgeren får sin ydelse på det rigtige niveau.
Så jeg vil opfordre Dansk Folkeparti til at støtte vores forslag til vedtagelse, således at Dansk Folkeparti kan komme ind og være med til at udvikle, hvad det er, vi skal bruge den her undersøgelse til, når den kommer fra socialministerens side.